Η αντιμετώπιση της διεθνούς τρομοκρατίας στη Νοτιανατολική Ευρώπη και τον Παρευξείνιο Χώρο
Authors: Κασκάνης Άγγελος 
Published: September 2021

Τη σημερινή εποχή παρατηρούμε σε μεγάλο βαθμό την έξαρση της διεθνούς τρομοκρατίας σε διάφορα μέρη ανά την υφήλιο. Με την υιοθέτηση του Νέου Δόγματος από το ΝΑΤΟ ακολούθησε η επίσημη ανακήρυξη από τους Βορειοατλαντικούς Συμμάχους του πολέμου κατά της τρομοκρατίας. Στην παρούσα εργασία θα πραγματοποιηθεί έρευνα σε περιοχές όπου αποτελούν πηγές στρατολόγησης, αποτελώντας την κύρια πηγή στρατολόγησης τρομοκρατικών ομάδων. Οι περιοχές εκείνες όπου η γεωπολιτική τους σημασία έχει αναβαθμιστεί τον 21ο αιώνα και εμπίπτουν και στη σφαίρα επιρροής της Ελλάδας είναι η Νοτιοανατολική Ευρώπη, ο Παρευξείνιος Χώρος και ο Καύκασος. Η έρευνα θα επικεντρωθεί στους πολιτικούς παράγοντες που επικρατούν, ενθαρρύνουν την συγκρότηση και δράση τέτοιων σωμάτων. Οι παράγοντες που συνήθως εμφανίζονται είναι είτε ο αλυτρωτισμός, είτε η κοινωνικοπολιτική καταπίεση που υφίστανται πληθυσμιακές ομάδες από την έλλειψη κράτους δικαίου, είτε τέλος από την έξαρση του θρησκευτικού φονταμενταλισμού. Οι προαναφερθέντες παράγοντες ενθαρρύνουν την εμφάνιση αλλά και την εξέλιξη της τρομοκρατίας σε περιφερειακό και παγκόσμιο επίπεδο. Αναφορικά με τον θρησκευτικό εξτρεμισμό κρίνεται αναγκαίο να υπάρξει ανάλυση του πολιτικού Ισλάμ της περιοχής. Η ανάλυση αυτή θα περιλαμβάνει την διαφορά ανάμεσα σε πολιτικό Ισλάμ και στη μορφή που οραματίζονται οι τρομοκρατικές ομάδες, την «πάλη» ανάμεσα στο δυτικό κρατικό μοντέλο και στην «ανελευθερία»των μουσουλμανικών πληθυσμών αλλά και αν το μοντέλο πολυπολιτισμικότητας του Δυτικού Κόσμου και συγκεκριμένα της Ευρωπαϊκής Ένωσης, έχει επιτύχει το σκοπό του. Ολοκληρώνοντας την εισήγηση για την επιρροή του φονταμενταλιστικού Ισλάμ,η μελέτη θα συμπεριλάβει και την αλληλεπίδραση του με την παγκοσμιοποίηση την διεθνή συνεργασία των τρομοκρατικών ομάδων αλλά και τις επιπτώσεις από αυτή τους την συνεργασία στη Μέση Ανατολή. Στην έρευνα θα συμπεριληφθεί το πλαίσιο των διεθνών συμβάσεων κατά της τρομοκρατίας, το διεθνές δίκαιο για τα ανθρώπινα δικαιώματα, η διερεύνηση και δίωξη τρομοκρατικών εγκλημάτων και των διεθνών εγκλημάτων που διαπράχθηκαν κατά τη διάρκεια της αντί-τρομοκρατίας και κατά πόσο η αντιτρομοκρατικές υπηρεσίες των χωρών χρήζουν εκσυγχρονισμού και μεταρρυθμίσεων. Ο εκσυγχρονισμός του νομικού πλαισίου βρίσκεται σε άμεση αλληλεπίδραση με την μελέτη τόσο των τρομοκρατικών ομάδων και των δράσεων τους αλλά και των ένοπλων ομάδων που έχουν αναλάβει την καταπολέμηση τους σε συνεργασία με κρατικούς και διεθνείς εκπροσώπους. Εν συνεχεία θα αναλυθεί το νομικό πλαίσιο γύρω από την άσκηση βίας ,τη διοίκηση των ένοπλων ομάδων , το διαχωρισμό ανάμεσα σε ανάκριση και βασανιστήρια των τρομοκρατών και την προσέγγιση από τη στρατιωτική σκοπιά. Σκοπός της έρευνας είναι να παρουσιαστεί πως από αυτή τη συνεργασία προκύπτει η από κοινού χρήση και χειρισμός των ευαίσθητων πληροφοριών αλλά και ανεπτυγμένων πρακτικών ώστε να καταπολεμηθεί αποτελεσματικά η διεθνής ισλαμική τρομοκρατία. Εμβαθύνοντας, θα πρέπει να εκτιμηθεί η συμβολή της χρήσης των στρατιωτικών δικαστηρίων και της μετανάστευσης στην καταπολέμηση ή την έξαρση της τρομοκρατίας αντίστοιχα. Κατά πόσο είναι σε θέση τα κράτη της περιοχής να συνεργαστούν σε διαπεριφερειακό δικαστικό και άλλων μορφών επίπεδο. Σχετικά με το νομικό πλαίσιο που έχει επιστρατευτεί σε συνδυασμό με το πολιτικό πλαίσιο για την καταπολέμηση της διεθνούς τρομοκρατίας σε τοπικό επίπεδο, στις περιοχές όπου παρουσιάζεται αναπτυγμένη δράση αλλά και σε διεθνές επίπεδο υπογραμμίζοντας το σύγχρονο ή όχι χαρακτήρα του. Ολοκληρώνοντας, η έρευνα θα επικεντρωθεί στο ρόλο της διεθνούς κοινωνίας κατά την απάντηση στην απειλή της τρομοκρατίας. Αν το πλαίσιο που έχει ήδη θεσπιστεί και καλύπτει ένα ευρύ φάσμα νομικών και μη νομικών μέτρων, σε εθνικό και διεθνές επίπεδο, μπορεί να ανταπεξέλθει στις επιταγές των περιοχών όπου θα εξεταστούν, λαμβάνοντας πάντα υπόψη και τις ιδιαιτερότητες των πληθυσμιακών ομάδων. Την αλληλεπίδραση ανάμεσα σε πολιτικό Ισλάμ και φονταμεταλιστικό και πως η πάλη επηρεάζει τις περιοχές που θα εξεταστούν.